ཉེ་ཆར།གསར་འགོད་པས་ཀོས་ནན་རྫོང་མགོ་མང་གྲོང་རྡལ་སྤྱི་ཕན་ཁོར་ཡུག་གཙང་སྦྲ་བཅོས་སྐྱོང་མཐུན་ཚོགས་ཀྱིས་འཆར་འགོད་ལྟར་ཉིན་ལྔའི་རིང་ལ་ཤ་རྒྱ་དང་ཆོས་ཚ་སྡེ་བ་གཉིས་ཀྱི་ས་ཁུལ་ནས་བྱེ་འགོག་བྱེ་བཅོས།དེ་མིན་ཁོར་ཡུག་གཙང་སེལ་དང་སྐྱེ་ཁམས་སྲུང་སྐྱོབ་ཀྱི་ཕྱོགས་ལ་རྒྱུས་ལོན་དང་བཅར་འདྲི་བྱས་ཤིང་།གློ་རྒྱ་སྡེ་བ་ནས་ས་ནག་ལེགས་བཅོས་ཕྱོགས་ལ་བཅར་འདྲི་བྱས་པ་དང་།བྲག་དཀར་དང་ཅོ་སེར་སྡེ་བའི་ཕྱོགས་ནས་ཆུ་མིག་དང་གཙང་པོ་སྲུང་སྐྱོབ་བྱས་པ་དང་རི་སྐྱེས་སྲོག་ཆགས་སྲུང་སྐྱོབ་སོགས་ཀྱི་འབྲས་བུའི་ཕྱོགས་ལའང་བཅར་འདྲི་མང་པོ་བྱས།རྟ་ར་དང་རྡོ་ར་སྡེ་བའི་རྨ་འགྲམ་རི་དྭགས་སྲུང་སྐྱོབ་ཁུལ་དང་སྐྱ་ར་བཀག་སྡོམ་ཁུལ་བཅས་སུ་རི་དྭགས་སྲུང་སྐྱོབ་ཐད་ནས་གསར་འགོད་པར་མཚམས་སྦྱོར་བྱས་ཤིང་།གཞན་ཡང་ཐེངས་འདིའི་བྱ་འགུལ་ལ་མཐུན་ཚོགས་ཀྱི་འབྲེལ་ཡོད་འགོ་ཁྲིད་དང་ཚན་ཆུང་སོ་སོའི་ཚན་གཙོ་གཞོན་དང་།མཐུན་ཚོགས་བཟོ་ཚོགས་དང་མཐུན་ཚོགས་གུང་གཞོན་ཚོགས་པའི་ཚོགས་མི་བཅས་ཆ་སྙོམས་ཉིན་རེར་ཚོགས་མིཡས་མས་བྱ་འགུལ་ལ་ཞུགས་པར་མ་ཟད།མཐུན་ཚོགས་ཀྱི་དམངས་སྲོལ་རྒྱུན་འཛིན་ཚོགས་པའམ་ཡུལ་སྨད་གཞིའི་རྒན་རབས་ཚན་ཆུང་ལ་བཅར་འདྲི་བྱས།ཁོ་ཚོས་དངོས་པོ་མ་ཡིན་པའི་ཤུལ་བཞག་རིག་གནས་ཀྱི་ཕྱོགས་དང་།མགོ་མང་ས་ཁུལ་སྐྱེ་ཁམས་སྲུང་སྐྱོབ་ཀྱི་རང་བཞིན་ལྡན་པའི་ཁེད་དང་གནའ་གཏམ།ས་མིང་ཆུ་མིང་གི་དཔེ་ཆ་གཉིས་དཔར་རྒྱུ་ཡིན་པའི་ལོ་མཇུག་གི་འཆར་འགོད་སོགས་ཨ་མདོའི་བརྙན་འཕྲིན་གྱི་གསར་འགོད་པར་ངོ་སྤྲོད་བྱས།ཉིན་ལྔའི་བཅར་འདྲིའི་སྐབས་དེར་ཞིང་ཆེན་བཟོ་ཚོགས་ཀྱི་འགོ་ཁྲིད་དང་ཁུལ་བཟོ་ཚོགས་ཀྱི་ཀྲུའུ་ཞི།མཚོ་ལྷོ་ཁུལ་གྱི་རྫོང་སོ་སོའི་བཟོ་ཚོགས་ཀྱི་འབྲེལ་ཡོད་འགོ་ཁྲིད་ཀྱང་མཐུན་ཚོགས་ལ་གཟིགས་ཞིབ་ཏུ་ཕེབས་ནས་མཐུན་ཚོགས་ཀྱི་བྱ་བའི་འབྲས་བུར་གདེང་འཇོག་མཐོན་པོ་གནང་།ཀོས་ནན་རྫོང་མགོ་མང་གྲོང་རྡལ་སྤྱི་ཕན་ཁོར་ཡུག་གཙང་སྦྲ་བཅོས་སྐྱོང་མཐུན་ཚོགས་ལ་སྔ་གཞུག་དུ་ཞིང་ཆེན་རིམ་པའི་གསར་འགྱུར་ལས་ཁུངས་ཐེངས་དྲུག་བཅར་འདྲིར་འོངས།